ሕዝባዊ ተሳትፎ ያላቸው የስፖርት ማዘውተሪያ ማዕከላትን ማስፋፋት እንደሚገባ የአማራ ክልል ስፖርት ፌዴሬሽኖች አስታወቁ፡፡
ባሕር ዳር፡ መስከረም 22/2013ዓ.ም (አብመድ) የአማራ ክልል ስፖርት ፌዴሬሽኖች እና ኮሚቴዎች ጠቅላላ ጉባኤ ትናንት ሲካሄድ ሕዝባዊ ተሳትፎ ያላቸው የስፖርት ማዘውተሪያ ማዕከላትን መገንባት እና ሕጋዊ የይዞታ ማረጋገጫ መቀበል ትኩረት የሚሰጣቸው ተግባራት መሆናቸውን አመላክተዋል፡፡
16 የክልሉ የስፖርት ፌዴሬሽኖች በቀጣይ አራት ዓመታት የሚመሩ ፕሬዝዳንቶች እና የሥራ አስፈጻሚዎችን ሲመረጡ የ10 ዓመታት እቅዳቸውንም ገምግመዋል፡፡የግምገማው ተሳታፊዎች በክልሉ በተለያዩ አካባቢዎች ያሉ የስፖርት ክህሎቶች ላይ መሠረት ያደረገ ሕዝባዊ ተሳትፎን ያረጋገጠ ዘርፍ መገንባት እንደሚገባ አሳስበዋል፡፡ ሁሉን አቀፍ የስፖርት መለማመጃ ሜዳዎችን መሥራት አሁንም ከፊት የሚመጣ ተግባር መሆኑንም ተነጋግረዋል፡፡ ከከፍተኛ የትምህርት ተቋማትና ከባለሀብቶች ጋር አብሮ መሥራት እንደሚገባም ተመላክቷል፡፡‘‘በሕገ ወጥ ግንባታ ምክንያት የስፖርት ማዘውተሪያ ቦታዎች እየጠፉ ናቸው’’ ያሉት ተሳታፊዎቹ በከተሞች በቂ የስፖርት ማዘውተሪያ ቦታዎች ባለመኖራቸው ዜጎች ጤናቸውን እንዲያስጠብቁና ክህሎታቸውን እንዲጠቀሙ እያደረገ አለመሆኑንም አስታውቀዋል፡፡